Pravda – lekcija 2

# Pravedne mede: Koji su pravedni načini da se podijele stvari

* *Škola : JUOŠ „Centar“ Tuzla, BiH*
* *Učiteljica: Jasmina Mehmedović*
* *Razred: IIb*
* *Školska godina: 2015 – 2016.*

**Pregled lekcije**

Ponovite s učenicima gradivo iz prve lekcije o pravdi i koja su pitanja pravde upoznali. Zatim pređite na ovu lekciju koja pomaže učenicima da analiziraju pitanja pravedne podjele stvari u grupi. Uče da je prilikom pravedne podjele stvari potrebno razmisliti o tome kako su ljudi slični i različiti u smislu potrebe, sposobnosti i zasluge. Učenici će vježbati korišćenje tih ideja u različitim situacijama.

**Ciljevi lekcije:**

Nakon ove lekcije, učenici bi trebali biti sposobni uraditi slijedeće:

* identificirati stvari koje ljudi dijele u kući, školi ili u zajednici
* objasniti kako nam ideje potrebe, sposobnosti i zasluge mogu pomoći u rješavanju problema pravedne podjele
* koristiti ideje potrebe, sposobnosti i zasluge da bi odlučili da li je ono šta se desilo u određenoj situaciji bilo pravedno
* koristiti ideje potrebe, sposobnosti i zasluge da odluče kako riješiti problem pravedne podjele stvari u grupi.

**Pripreme/Materijali**

Priča “Pravedne mede”, drugi dio

Papir i bojice

METODIKA

**A/ Uvod**

Prvo podsjetite učenike na to šta je pravda i koja su tri problema pravednosti koja su učili u prvoj lekciji. Zatim napravite uvod u ovu lekciju tako što ćete postaviti učenicima pitanje šta misle, koji su neki od pravednih načina da se stvari dijele sa drugima.

Neka učenici pročitaju tekst “Šta ćeš naučiti u ovoj lekciji?”

Napišite nepoznate riječi na tabli.

Nepoznate riječi: *potreba mogućnost zasluga obaveza*

**B/ Ideje koje ćeš učiti**

Koje su neke od stvari koje dijelimo u grupi?

Neka učenici pročitaju dio u priručniku za učenike. Tokom razgovora učenici bi trebali razumjeti da često moramo dijeliti stvari s drugima u školi, kući ili u našoj zajednici. Također bi trebali razumjeti da neke stvari koje djelimo su koristi ili prednosti, tj. stvari koje volimo. Na primjer, posebna hrana,

igračke, itd. Neke stvari koje dijelimo su cijene ili nedostaci, tj. stvari koje možda ne volimo. Na primjer, obaveze u kući, i sl. Koristeći pitanja u priručniku za učenike, zamolite učenike da navedu neke stvari koje moraju dijeliti. Zamolite ih da te stvari podijele na koristi i cijene. Možete im reći da razmisle

zašto je važno dijeliti i one stvari koje volimo i one koje ne volimo. Također im možete reći da kažu koji problemi mogu nastati vezano za pitanja podjele.

**C/ Čitanje priče**

Drugi dio priče upoznaje s idejom da podjela koristi ili cijena na iste dijelove nije uvijek pravedna. Pravedna podjela koristi ili cijena može zahtijevati da različito tretiramo ljude. Da bismo dobili pravednu podjelu nečega, trebali bismo uporediti dobitnike koristi ili cijena. Želimo uporediti kako su ljudi slični ili različiti u smislu njihove potrebe, sposobnosti ili zasluge.

Tokom razgovora, učenici mogu primjetiti da je jedna ili više ideja potrebe, sposobnosti i zasluge korisna u rješavanju problema pravedne podjele. Učenici mogu također primjetiti da se ljudi razlikuju u tome koje bi se ideje trebale koristiti u određenoj situaciji. Ako oni to primjete, podržite ih da o tome razgovaraju.

Drugi dio priče sadrži tri osnovne tačke razgovora. Svaka tačka razgovora pomaže učenicima da razumiju ideje potrebe, sposobonosti i zasluge.

Čitajte do prve tačke razgovora u ovom dijelu priče. Zamolite djecu da odgovore na slijedeća pitanja:

\* “Zašto ja ne mogu dobiti veliku zdjelu kao čika Ivo? Da li je to pravedno?”

Seka je dobila najmanju porciju jagoda. Čika Ivo je dobio najveću porciju. Razlika u serviranim porcijama je vezana za razlike među medama u smislu njihove potrebe da dobiju različite količine hrane. Iako je najmanji medo možda htio da dobije porciju koliku su dobili i drugi, njemu nije potrebno

toliko hrane koliko i većim medama. Ovo je dobra prilika da učenici razumiju razliku između “htjeti” i “trebati”. Razgovor bi trebao pomoći djeci da razumiju ideju potrebe kao jednu od stvari o kojoj treba razmisliti kada se odlučuje ko će dobiti šta.

Mede su slične u tome da je svima potrebna hrana (i da svi vole jagode). Važno je obratiti pažnju na razlike među medama u smislu njihove veličine i potrebe za hranom. Neki mogu reći da mala Seka ima potrebu za istom porcijom, ali to, vjerovatno, nije relevantna potreba.

Ostavljeno je djeci da odluče da li Seka treba dobiti veću porciju jagoda. Učenici bi trebali podržati svoj stav na osnovu potrebe, sposobnosti ili zasluge. Najvjerovatnije će učenici odgovoriti da je, obzirom na veličinu, kapacitet i Sekinu potrebu za hranom, pravedno dati manju porciju njoj, nego drugim medama.

Čitajte do druge tačke razgovora u ovom dijelu priče. Zamolite učenike da odgovore na slijedeća pitanja:

\* “Kada odrasteš, onda možeš biti golman,” rekao joj je čika Ivo.

“Sada možeš biti vođa navijača.” Da li je to pravedno?

Seka može baciti loptu, ali nema sposobnost da je baci dovoljno daleko. Ona je mala i ne može ni hvatati loptu. Seka može biti u opasnosti da će je lopta udariti. Denis je veći, jači i bolji golman. On ima veću sposobnost da bude golman. Razgovor bi trebao pomoći učenicima da razumiju ideju sposobnosti, kao nešto o čemu treba razmisliti kada odlučujemo ko bi trebao dobiti šta. Mede su slične u tome što svi žele igrati fudbal. Važno je razmisliti o razlikama među medama u ovoj situaciji, u smislu njihove sposobnosti. Neke od meda su dobile svoje pozicije na osnovu njihove sposobnosti.

Ostavljeno je učenicima da odluče da li Seka može biti golman.

S obzirom na njenu nesposobnost, bilo bi razumno i pravedno ne dozvoliti joj da dobije tu poziciju. Međutim neki učenici mogu reći da je Seki potrebno da nauči da igra fudbal i pozicija golmana će joj pomoći u tome. Ako je svrha igre da se naprave najbolje ekipe, onda je razumno i pravedno dati pozicije onima koji ih mogu najbolje odigrati. Ako je svrha igre da pomogne medama da nauče da igraju različite pozicije i da im se da prilika da otkriju i/ili da razviju svoje sposobnosti, možda je razumno i pravedno razmisliti o potrebama kada se daju pozicije.

Čitajte do treće tačke razgovora u ovom dijelu priče. Zamolite djecu da odgovore na slijedeće pitanje:

\* “Sada ja hoću još jednom da pokažem svoju tačku. To je pravedno, zar ne?”

Seka kaže da ona zaslužuje da još jednom pokaže svoju tačku, jer je dobila najmanju porciju jagoda i nije mogla biti golman.

Zbog toga, ona zaslužuje poseban tretman u ovoj situaciji.

Neki učenici mogu reći da je njeno ponašanje poremetilo predstavu i, zbog toga, ona ne zaslužuje još jednu priliku.

Razgovor bi trebao pomoći učenicima da razumiju ideju zasluge prilikom razmišljanja ko bi trebao dobiti šta. Sve mede su slične u tome što su vježbale za predstavu. Nema opravdanja u priči za nedopuštanje ikom od njih da pokaže svoju tačku. Sekin zahtijev da još jednom pokaže svoju tačku, zasnovan je na činjenici da je ona beba i da joj je potrebno više pažnje nego ostalim medama. Također, ona je dobila najmanju porciju jagoda i nije mogla igrati fudbal. S obzirom da su nju tretirali drugačije u drugim situacijama, ona kaže da zaslužuje još jednu priliku.

Na djeci je da odluče da li bi Seka trebala dobiti još jednu priliku.

Neka koriste ideje potrebe, sposobnosti i zasluge da podrže svoje stavove.

**D/ Ideje koje ćeš učiti**

Kako su mede riješile problem pravedne podjele stvari?

Neka učenici pročitaju ovaj dio. Oni bi trebali razumjeti da moramo praviti poređenja da bismo riješili probleme pravedne podjele. Moramo uporediti kako su ljudi slični ili različiti u smislu potrebe, sposobnosti ili zasluge. Sva tri kriterija se ne moraju jednako koristiti u svakoj situaciji. U nekim slučajevima, jedan faktor može biti važniji od drugih.

**E/ Riješi problem**

U ovoj vježbi učenici koriste kriterije potrebe, sposobnosti i zasluge u problemima pravedne podjele stvari u grupi.

Neka učenici u parovima uporede sličnosti i razlike ljudi u svakoj situaciji u smislu potrebe, sposobnosti i zasluge. Kad učenici završe, zamolite ih da svoje odgovore podijele s ostalim učenicima u razredu. Neki od mogućih odgovora su navedeni niže u tekstu.

1. Na ručku najveći dječak je dobio jedan kolačić. Najmanji dječak je dobio četiri kolačića.

Na osnovu potrebe, podjela je nepravedna. Oba dječaka imaju potrebu za hranom. Veći dječak ima veću potrebu za hranom od manjeg dječaka. Može se reći i to da manji dječak treba više da jede da bi brže rastao.

1. Tonko i Sajra su htjeli imati glavnu ulogu u školskoj predstavi. Sajra je bolja glumica. Tonko je bio izabran.

Podjela je nepravedna na osnovu sposobnosti. Sajra je bolja glumica od Tonka. Neki učenici mogu reći da je Tonku potrebna prilika da poboljša svoje glumačke sposobnosti i da će tu priliku imati ako je izabran za ovu ulogu.

1. Troje djece je prekršilo školsko pravilo. Učiteljica im je rekla da ne smiju izlaziti u dvorište za vrijeme odmora.

U ovom slučaju je podjela kazne pravedna. Sva tri učenika su slična u tome što nisu poštovala pravilo i sva tri su zaslužila odgovor. Sva tri su dobila istu kaznu. Bilo bi nepravedno da je jedan dječak dobio usmeni ukor, a da drugoj dvojici nije dozvoljeno da izađu na odmor. Nema indikacija da je ijedan dječak sa razlogom prekršio pravilo, jer bi tada kazne mogle biti različite. Da je učitelj kaznio čitav razred, onda bi podjela bila nepravedna. Nisu svi učenici u razredu zaslužili kaznu. Također, ako su učenici

koji su prije kršili isto pravilo dobili samo usmeni ukor, onda bi podjela bila nepravedna.

1. Učiteljica je davala zvjezdice za dobro urađene zadatke. Troje djece je dobilo po četiri zvjezdice. Neka djeca nisu dobila nijednu.

Ako je podjela napravljena samo na osnovu zasluga, onda je ona pravedna. Učenici koji su dobro uradili posao zaslužuju da budu nagrađeni. Međutim, neki učenici koji nisu dobili zvjezdice su se možda trudili, ali nemaju istu sposobnost kao oni koji su dobro uradili posao. U ovom slučaju, nekim od

učenika koji nisu dobili zvjezdice je potrebno dati neku vrstu nagrade za njihov trud.

1. Školskom orkestru je potrebno pet novih članova. Desetero djece je htjelo da bude u školskom orkestru. Petero njih je puno vježbalo na instrumentima. Petero njih nije. Neka djeca koja su puno vježbala, još uvijek ne sviraju dobro. Neka koja nisu vježbala, sviraju odlično. Učitelj orkestra je izabrao one koji su vježbali.

Ako je podjela napravljena na osnovu potrebe i zasluge, onda je pravedna. Cilj je da se učenicima da potrebno iskustvo sviranja u orkestru i da se nagradi trud, bez obzira na sposobnost.

Međutim, ukoliko je kriterij bio samo sposobnost, onda se za ovu podjelu može reći da nije pravedna.

Korišteni materijal: Obrazovni centar za demokratiju i ljudska prava Civitas, BiH

Vodič: Privatnost